
אין לך דבר שבעולם שעומד בפני התשובה כלל 

אורי מייטליס
לשבת פרשת וישב
ויהי בעת ההיא וירד יהודה מאת אחיו (בראשית ל"ח א')

רבי שמואל בר נחמן פתח: (ירמיה כ"ט יא') כי אנוכי ידעתי את המחשבות.

שבטים היו עסוקים במכירתו של יוסף, ויוסף היה עסוק בשקו ובתעניתו, ראובן היה עסוק בשקו ובתעניתו, ויעקב היה עסוק בשקו ובתעניתו, ויהודה היה עסוק ליקח לו אשה, והקב"ה היה עוסק, בורא אורו של מלך המשיח (בראשית רבה פ"ה א).

ידוע היה בקוצק, פירושו של רבם הגדול, רבי שמחה בונים מפארשיסחא למדרש זה.

"המדרש הזה תמוה לכל רואים", אומר רבינו מפארשיסחא, "ונראה לפרש דבא המדרש להורות לנו עניין נפלא. דכל השבטים ויעקב היו עסוקים בצום וצעקה לה'. השבטים בשביל מכירת יוסף, יוסף על מכירתו, וגם יעקב התאבל על בנו. והיו מתפללים לה' בכל ליבם ובכל נפשם. ויהודה היה עסוק ליקח אישה. נמצא, לעיני בשר היה עניינם יותר לה', כי הוא היה עסוק בנשיאת אישה. אעפ"כ אמר המדרש דאין שום אדם יודע מחשבות הטמונות בלב איש. וראה הקב"ה יותר מעשה יהודה, וממנו היה בורא אורו של משיח..." 

"והמאמר הזה נכתב שם ברמז גדול", היו אומרים שם בקוצק, "ולא נאמר בו כלל מה היה כוונת יהודה בנשיאת אישה"

 באחד מן הערבים החורפיים שבקוצק, ניגש רב אחד מגדולי הדור ופירש את כוונת יהודה בנשיאת האישה ע"פ הרבי מפארשיסחא לפני רבי מנחם מנדל מקוצק. וכך פירש  בשם רבי שמחה בונים: "כל אחד היה עסוק בתשובה על שעל ידו נטרד יוסף מאביהם. ויהודה בהיותו מלך עליהם בודאי היו דבריו נשמעים והיה ביכולתו לפטור יוסף ולהשיבו לאביו, על כן חשב בדעתו שאין מועיל שום תשובה אצלו. לכן חשב אולי יקים ויעלה אותו אחד מזרעו, על כן היה עסוק בנשיאת אישה. ומחשבה זו יקר בעיני הקב"ה על כן היה בורא אורו של משיח. וזה שפתח כי אנכי ידעתי וכו'..."

"חס ליה לפה קדוש מורי ז"ל לומר הכי!" התרעם הרבי מקוצק...

תנו רבנן, על הכל הקב"ה מוחל ואינו מוחל על כבוד שמו. ומי אינו מוחל? והרי מנשה מלך יהודה המיר כבודו של מקום בהבלים!

שאני מנשה, דהו בגרמיה ידע דהבל הוא, ולא שוי ליה עיקר בלביה, דיברי ר' יהודה. רבי שמעון אומר, אין לך דבר שבעולם שעומד בפני התשובה כלל! (זוהר חדש י"ט ד).

אין לך דבר שבעולם שעומד בפני התשובה, כלל...

הקוצקר, ביטל בהינף יד את הפירוש המעלה בדעתו העלאת דעתו של יהודה "שאין מועיל שום תשובה אצלו", ואז הסביר את כוונת רבו, רבי שמחה בונים מפארשיסחא:

"כאשר ראה יהודה מה שנעשה וכי נגרם הכל ע"פ עצתו, נמס לבבו בקרבו והלך במרירות גדולה מאוד עד כי נתבטל ממש ממציאותו, שכל כך דן בדעתו והחליט במחשבתו, שבודאי האביד את כל מה שסיגל מיום הוולדו עד היום. וכמעט כלתה נפשו מגודל המרירות, עד כי נתיישב בדעתו ואימץ את רוחו וגמר בליבו להתחיל לקיים התורה מחדש ולהכין לבבו מעתה לעבוד את ה' אלוקיו כתינוק שנולד, מפני שחשב כי איבד את כל הראשונות. והתחיל לחדש עבודתו מהמצוה הראשונה שבתורה. וזאת המחשבה היתה כל כך יקרה לפני היודע מחשבות ובוחן לבות עד שממנו היה בורא אורו של משיח."

מתוך תשובה מאהבה שכזאת נברא אורו של משיח צדקנו... "האהבה המזויפת מולידה מחצצרים בחצוצרות", אמר ר' הלל צייטלין בהקשר אחר, "והאהבה האמיתית, תוקעת רק בשופרו של משיח..."

